Ajánlások

Dr. Sági Mária előző könyvében „Információs gyógyítás - a Körbler módszer” az új alapokra helyezett betegség fogalmát, folyamatát, a diagnosztikát, a terápiát, az új orvosi gondolkodásmódot ismertette. E művében a távgyógyítás módszerét mutatja be tudományosan. Ezáltal a távgyógyítás nem varázslás többé, hanem olyan gyakorlati módszer, melynek hátterét az elmúlt évtizedek informatikai, hullámelméleti, kvantumfizikai kutatásai adják. A szerző nemcsak a tudományos ismeretterjesztésben körültekintő, de gyakorlati példákkal, saját tapasztalatokkal és a pácienseknél alkalmazott kezelések leírásával is segíti a módszer megismerését. Ajánlom a könyvet mindazoknak, akik tisztában vannak vele, hogy a tudomány, az orvostudomány lehetőségei sokkal gazdagabbak annál, mint amit ma gondolunk.

Dr. Csiszár Róbert, hon oris causa biológiai fogorvoslás, a Magyar Akupunktúrás Orvosok Társaságának főtitkára

A Körbler-féle diagnosztizáló és gyógyító, bioinformációs medicina kiállta az idő próbáját, tovább fejlődik, gyarapszik, egyre jobban kibontakozik feltalálója, megalkotója életén túl is, dr. Sági Mária által. Ő tovább folytatta a Mester abbahagyott kutatásait, a módszerrel kapcsolatosan új, saját kutatásokba kezdett, új gyógyító felfedezéseket tett, új módszereket dolgozott ki, amelyeket most a 2. könyvében megoszt velünk. Ilyen például a távgyógyítás is, amelynek tudományos magyarázatát és hátterét már bebizonyították, leírták, megérthetővé vált a biokibernetika, kvantumfizika, pszi-mező elmélet, húrelmélet és a DNS-kutatás legújabb eredményei ismeretében. Így a fizikai szem számára láthatatlan, de saját szabályai szerint működő frekvenciatartományokban zajló gyógyítás többé nem csoda, hanem ismert folyamat, tény.

Dr. Tusor Erzsébet, Helior Medical Kft., Magyar Orvosi Kamara

Ez a könyv utat nyit a gyógyítás egyik alapvető és legfontosabb formája, a távgyógyítás világába. Függetlenül attól, hogy a Föld mely pontján élünk, és sérülésünket, betegségünket, életünk mely szakaszában éltük vagy éljük meg, a dr. Sági Mária által kidolgozott módszer olyan segítséget nyújt számunkra, mely által energiánk felélénkül, testi sérüléseink, panaszaink enyhülnek, lelki sérüléseink begyógyulnak. Ez a jövő: ez a kvantumorvoslás.

Dr. Pier Mario Biava, a Novacell Biotech alapítója és igazgatója

Dr. Sági Mária Távgyógyítás című könyvében a bioinformációs diagnosztika és terápia briliáns példáját mutatja be. A könyvében feltárt, saját maga által kifejlesztett módszer rendkívül fontos az orvostudomány jövője és az élettani folyamatok tökéletesebb megértése szempontjából.

Minden orvoslást tanulni vágyó vagy egészséges életet és környezetet megvalósítani kívánó embernek el kell olvasnia ezt a könyvet.

Dr. Michael Charles Tobias közgazdász, a Dancing Star Foundation elnöke

Dr. Sági Mária Távgyógyítás című könyve mestermű. A szerző a tudatmezőt olyan pontossággal és részletességgel mutatja be, amelyről korábban azt gondoltam, hogy nem lehetséges. Új világot nyitott meg számomra és jövendőbeli olvasói számára. Őszintén köszönöm a munkáját, amelyet ebben a könyvben megosztott velünk!

Christopher Bache, az LSD and the Mind of the Universe írója

A pusztán profit és hírnév érdekében végzett gyógyítás ideje lejárt. Ha tudósaink meg akarnak felelni a jövő kihívásainak, ki kell lépniük az információs mező téren és időn túli határtalan területeire.

Dr. Sági Mária távgyógyításban végzett több mint két évtizedes munkája során kifejlesztett egy diagnosztikai és terápiás módszert, amely új lehetőséget nyújt orvosainknak és gyógyítóinknak. Ez a módszer a modern gyógyítás nélkülözhetetlen eszköze.

Masami Saionji, a The Goi Peace Foundation elnöke, Japán

Hegyekben állnak a gyógyításról szóló könyvek; számos közülük nehezen elérhető igényeket támaszt, vagy létjogosultságuk igazolható nehezen. Dr. Sági Mária távgyógyításról szóló könyve kiemelkedik élvonalbeli tudományos éleslátásával, megalapozottságával és tanítható (elsajátítható) módszerével. Dr. Sági Mária munkája mély integritású és káprázatos jelentőségű: reménysugár a gyógyítás jövője szempontjából.

James O’Dea író, a The Institute of Noetic Sciences korábbi elnöke

A távgyógyítás hatékonyságát, melyet ebben a fontos, időszerű és nélkülözhetetlen műben olyan érthető és hozzáférhető módon mutat be dr. Sági Mária, a korunk haladó tudósai által felállított integrált valóság modell is alátámasztja. A könyvben a kvantumfizikába és a relativisztikus jelenségekkel foglalkozó fizika világába való bepillantás révén feltárul az „in-formáció” és a holografikus univerzum belső, láthatatlan és alapvető szerepe. Megérthetjük, hogyan működik univerzumunk egy szuperkoherens entitásként.

Dr. Jude Currivan kozmológus, a WholeWorld-View társalapítója

Biztos vagyok benne, hogy ahhoz sem kell sok idő, hogy a távgyógyítás a modern gyógyítás általánosan elfogadott kiegészítő módszere legyen. Dr. Sági Mária könyve egy fontos mérföldkő ezen az úton. Új dimenziót és új paradigmát kínál az orvosi kezelésben világszerte.

Mitsu Shibata nagykövet, The Club of Budapest, Japán

Dr. Sági Mária úttörő jelentőségű könyvében betekintést nyújt az információs gyógyítás múltjába és jelenébe; bemutatja a távgyógyítás elméletét és gyakorlatát a saját maga által kidolgozott információs módszeren keresztül. Amint ezt a könyv is meggyőzően bizonyítja, a jövő orvostudományában a molekuláris gyógyászat újabb területekkel, az energiagyógyászat és az információs gyógyászat területeivel egészül ki.

David Lorimer, a The Scientific and Medical Network igazgatója, Nagy-Britannia

E ragyogó könyv is bizonyítja, hogy az információs gyógyítás és a klasszikus orvoslás két egymástól elválaszthatatlan módszer, amelyek nem kizárják, hanem kiegészítik egymást.

A könyvből megismerhetjük a Sági-féle információs módszert, amelynek működését a korszak fizikájának felfedezései támasztják alá. Ezt a fontos könyvet mindenkinek nagyon ajánlom!

Jim Willis, a The Quantum Akashic Field írója

Ahogy a tudomány minden ága, a gyógyítás is paradigmaváltáson megy keresztül. Dr. Sági Mária könyve mérföldkő e paradigmaváltás útján. A szerző könyvében arra vállalkozott, hogy a távgyógyítás elméletét és gyakorlatát a legújabb tudományos kutatások eredményeivel alátámasztva, de mindenki számára érthető és tanulható tudományként tárja elénk. Ez egy rendkívül fontos vállalkozás. A távgyógyítás mint az orvoslást kiegészítő gyógyító módszer elképesztő lehetőségeket kínál nemcsak a szakembereknek, de az egészségét megtartani kívánó vagy a gyógyulni vágyó olvasónak is.

Drs. Anne-Marie Voorhoeve, a Budapest Klub nemzetközi szervezetének kreatív stratégiai igazgatója és a The Hague Center for Global Governance, Innovation and Emergence alapítója

Egy figyelemre méltóan gazdag tanulmányt tart a kezében az olvasó. Dr. Sági Mária könyvéből az információs gyógyítás és a kvantumfizika területén elért legújabb kutatási eredmények megismerése révén teljes képet kaphatunk az információs gyógyítás és azon belül a távgyógyítás működéséről. Ez a példaértékűen felépített, ragyogóan szerkesztett mű számos hasznos gyakorlati példával szolgál a távgyógyítást nemcsak megismerni, de alkalmazni kívánó olvasó számára is. Öröm olvasni.

Dr. Allan Leslie Combs, California Institute of Integral Studies

dr. Sági Mária

Távgyógyítás

dr. Sági Mária

Távgyógyítás

Gyógyítás
a kvantummezőn keresztül

Előszó:

László Ervin

Budapest, 2021

Dr. Sági Mária: Távgyógyítás – Gyógyítás a kvantummezőn keresztül

© Dr. Sági Mária, 2022

© Bioenergetic Kiadó Kft., 2022

Kiadja a Bioenergetic Kiadó Kft.

Felelős kiadó: Schneider Gábor

Főszerkesztő: Kajtár-Schneider Krisztina

Felelős szerkesztő: Prudovits Edina

Lektorálta:

Dr. Csiszár Róbert

Dr. Tusor Erzsébet

Borító: Vancsura Olga

ISBN 978-963-291-592-0

Minden jog fenntartva.

A könyvet Igepa papírra nyomtattuk, mely német erdőgazdaságból származik. Minden egyes kivágott fa után három új fát ültetnek, így az erdőség évről évre fenntartható módon növekszik. Fehérítési eljárásukban semmiféle kémiai anyagot (különösen klórvegyületeket) nem használnak.

Tartalomjegyzék

Előszó – László Ervin

Bevezető

Mire való a távgyógyítás?

Hogyan kezdődött?

Lajos atya

Találkozásom Erich Körblerrel

Együttműködés Körblerrel

A fénykép segítségével végzett távkezelés kezdetei

A szkeptikus tudós esete

Az új homeopátia oktatása Németországban

Új elemek a távgyógyítás palettáján

Együttműködés Gordon Flinttel és a Psionic Medical Societyvel

Együttműködés Franz Stern gyógyítóval Németországban

Módszerem kialakítása

I. RÉSZ

A távgyógyítás története és elmélete

Távgyógyítási módszerek

1. fejezet

Az információs gyógyítás hagyománya

Információs gyógyítás a több ezer éves kultúrákban

India bölcsessége

Az ősi Kína

Buddhizmus

Az ősi Egyiptom

Ókori görögök

A geometriai ábrák szerepe az ősi gyógyítási gyakorlatban

Ötzi, a jégember – dr. Csiszár Róbert

A newtoni világnézet megjelenése

2. fejezet

Az információ szerepe a holisztikus gyógyításban

A holisztikus medicina újrafelfedezése

Az alacsony dózisú gyógyszer alapelvei – Alessandro Pizzoccaro

Innovatív farmakológia

Az immunmoduláció új horizontjai

Alacsony dózisú gyógyszer a tudományos kutatásban

3. fejezet

A távgyógyítás tudományos megalapozása az új paradigma tükrében

Az új tudomány világnézete

Akasha információs mező – László Ervin

Konnektivitás a vákuumban

Az „in-formációs” mező

A morfodinamikus és a fajspecifikus minta elmélete

A távgyógyítás folyamata

A betegség megelőzése, a gyógyulás elősegítése

4. fejezet

A kvantummezőn keresztül történő gyógyítás módszerének strukturális alapjai

A Körbler-féle vektorrendszer

A Psionic-módszer

A Laurence–Upton-diagram

A Sági-féle kombinált jelrendszer

Y-nal kombinált szimbólumok

5. fejezet

Diagnosztikai és terápiás módszerek távkezelésben

A távkezelés első lépése a távdiagnózis felállítása

A távkezelés második lépése a terápia meghatározása

Hogyan történik a diagnózis felállítása a bioindikátor segítségével?

Ráhangolódás a beteg morfodinamikus információjára fénykép alapján

Diagnosztikai módszer a fej tesztelése alapján

Fejtető

Tarkó – a pszichomeridián (PM) területe

Mit mutat a pszichomeridián diagnózisa?

Bal agyfélteke

Jobb agyfélteke

A megfelelő terápia kiválasztása

II. RÉSZ

A Sági-módszer alkalmazása

6. fejezet

Szimbólumok és szimbólumkombinációk alkalmazása a távgyógyításban

Szimbólumkombinációk hatása az Y szimbólumnak a kombinációban elfoglalt helye alapján

Jelkombinációk Y-nal

Ipszilonos jelkombinációk alkalmazásának módjai

Ipszilon szimbólum használata a szinusz szimbólum megerősítésére a szinusz előtt és/vagy a szinusz után

Példák Y szimbólummal és Y-nal kombinált szimbólumokkal történő kezelésre

Fájdalomcsillapítás

Sérülések kezelése

Egyéb kezelések

Heveny gyulladások kezelése

Heveny fertőzéses állapotok kezelése

Magas lázzal járó akut fertőzések diagnózisa és terápiája

Láz nélküli vagy hőemelkedéssel járó akut fertőzések diagnózisa és terápiája

Akut fertőzés láz nélkül

Akut fertőzés hőemelkedéssel

A bélrendszer szerepe akut megbetegedésekben

A vastagbél-meridián és a vastagbél szerepe a diagnózis szempontjából

Esetleírás

A vékonybél-meridián és a vékonybél szerepe a diagnózis szempontjából

Esetleírás

Y alkalmazása távkezelésben

Gyakorlati tanács gyógyítóknak

Az ipszilon és az egyenlő szárú kereszt együttes alkalmazása

Információs víz homeopatikum helyett

Az információs víz elkészítésének módja

Példák információs víz készítésére

A heveny fájdalomcsillapítás módjai

7. fejezet

Homeopátia a gyógyításban és a távgyógyításban

A homeopátia hatásának felfedezése az új fizikában: A magas potenciák élettani szerepe és fizikája

Fritz Albert Popp: „Some biophysical elements of homeopathy”, azaz a homeopátia néhány biofizikai eleme

Popp hangvillapéldája

Endler, Schulte és Stock-Schröer kutatómunkája

Információalapú diagnózis felállítása

A megfelelő homeopátiás szer kiválasztása

Potencia kiválasztása

Adagolás

Esetleírások

8. fejezet

Csakradiagnosztika és -terápia

A holisztikus diagnózis fajtái

A holisztikus diagnózis első csoportja

A holisztikus diagnózis második csoportja

A holisztikus diagnózis harmadik csoportja

A csakradiagnosztika és -terápia módszerének leírása

A csakrák és a gerincvelői idegek funkcióinak összefüggései

A csakrafunkciók helyreállítása információs kezeléssel

Esetleírások

III. RÉSZ

További ismeretek a távgyógyításról

9. fejezet

Kitekintés a távolságtól független információátvitel különböző jelenségeire

Mindennapi megérzéseink

Telepátia

Távolba közvetített terápiás szándék – szemelvények Stephan A. Schwartz tanulmányából

Hogyan működik a távolról közvetített terápiás szándék?

Képes a terápiás szándék megváltoztatni egy másik organizmus DNS-ét?

A telomerek szerepe

Tudatosan fókuszált figyelem

A távgyógyítás

Távdiagnózis helyben

10. fejezet

A transzperszonális információfelvétel fiziológiai kísérői

EEG – elektroenkefalográfia

Mit mond nekünk az EEG-vizsgálat eredménye?

Az EEG-spektrum különböző frekvenciatartományainak jellemzői

Delta-agyhullámok

Théta-agyhullámok

Alfa-agyhullámok

Béta-agyhullámok

Gamma-agyhullámok

A két agyfélteke szinkronizációja

A szinkronizáció előnyei

Példák a meditációt kísérő EEG-jelenségek mérésére

Gyógyítási és távgyógyítási kísérletek

Két dokumentált kísérlet: Mi történik távgyógyítás esetén?

Utószó – László Ervin

Függelék: Radionika: egy technológiai eszköz, amely elősegíti a tér ismert határain túli gyógyítást – Peter W. Köhne

Irodalomjegyzék

Színes melléklet

Előszó

Különleges és különös fontosságú könyvet tart a kezében az olvasó. Öröm és megtiszteltetés számomra, hogy előszót írhatok hozzá.

Az információ alapú gyógyítás egy különleges gyógyítási módszer, amely a gyógyítás tudományának egy új dimenzióját nyitja meg az orvosok és a gyógyítók számára. Azt az információn alapuló dimenziót, amely a modern orvostudományban alig pár évtizeddel ezelőttig utópista mesének tűnt. Ez a típusú gyógyítás azonban nem tündérmese, hanem tudomány; hogy egészen pontosan szóljunk, napjaink kvantumtudománya.

A távgyógyítás mint kvantuminformáción alapuló gyógyítás tanítható és tanulható. E könyv segítségével az olvasó is megértheti, mi ez a tudomány. Fontos megjegyezni azonban, hogy e tudomány alkalmazásához szükség van a gyógyításban való jártasságra.

A könyv szerzője, dr. Sági Mária több mint két évtizede gyakorolja a távgyógyítás tudományát, jelentős sikerrel. Ezt a könyvben leírt esettanulmányok is alátámasztják. Itt lépésről lépésre megismerjük a távgyógyítás általa kidolgozott módszerét, amelyet az olvasó saját tapasztalataira építve elsajátíthat.

A távgyógyítás kiegészítő módszer és nem helyettesíti a modern orvoslást. Míg a modern orvoslás elsősorban biokémiai szerekkel kezeli betegeit, addig a távgyógyítás elsődleges eszköze az új tudomány alapeszköze: az információ. A kvantumelmélet ismeretében ez már nem tűnik meglepőnek. Az információ, amelyről itt beszélünk, klasszikus energiaveszteség és entrópiakeletkezés nélkül hat. Ezt az információt nevezte David Bohm „in-formációnak”, egy dinamikus impulzusnak, amely a világot egy koherens, összefüggő rendszerré formálja.

A számunkra megnyilvánuló világ ennek megfelelően „formálódik”. Ez az in-formáció az, amely felépíti és összetartja a nukleonokat, amelyekből létrejönnek az atomok a molekulákban, a molekulák a kristályokban és a makromolekulákban, és ugyanígy jönnek létre a sejtek és azokból az élő szervezetek. Max Planckot annyira lenyűgözte ez a már atomi szinten is jelen lévő mozgatóerő, hogy azt vélte, hogy egy magasabb intelligencia irányítja a fizikai jelenségeket.

Kvantumperspektívából nézve nem létezik semmi, amely az univerzum egységes kölcsönhatásszféráján kívül esne. Minden dolog és esemény ugyanannak az egésznek a része. Az elkülönülés, ahogy Einstein is mondta, illúzió. És ha így van, akkor az egység gondolata nem megmagyarázhatatlan tündérmese, hanem tudományos alapokon nyugvó tény. Minden mindennel össze van kötve, kölcsönhatásban áll. Ez ad magyarázatot arra, hogy miért hatékony a távgyógyítás miért múlik a fájdalom, miért gyógyulnak a sebek és miért oldódnak fel a traumák. A gyógyító és a beteg kvantumszinten tértől és időtől függetlenül kapcsolódik. Egyikük sem különálló entitás, hanem az egész része.

Mit is fedezett fel a kvantumtudomány? Kiderült, hogy a kvantumrészecskék, amelyek valaha ugyanabban a kvantumállapotban voltak, szétválasztás után is folyamatosan kapcsolatban maradnak. Tehát, a kvantumrészecskék helytől és távolságtól függetlenül kapcsolódnak, és ez a kapcsolat akkor is fennáll, ha a részecskék messze kerülnek egymástól. Ez a „nemlokalitás” (nonlocality). Ez egy egyetemes jelenség, mindenhol és mindenben megvan, Erwin Schrödinger Einsteinnek írt levelében „entanglement”-nek (összefonódásnak) nevezte. A nemlokalitás a távgyógyítás alapja. A távgyógyítás a kvantumtudományon alapuló információs gyógyítás.

Amikor a távgyógyítás működését vizsgáljuk, erről az összefonódásról beszélünk. A kezelt személytől származó információ az összefonódás révén közvetlen kapcsolatban áll a kezelt személlyel, ez által a kezelt személy információja lehívható a kvantummezőből. Az idő és a tér többé már nem korlátozó tényező: az in-formáció képes mindenen áthatolni, jelenlétének nincsenek határai. In-formáció hatja át az egész világot. Ennek értelmében a világegyetem egy kvantumrendszer, melyet a mindent átható, mindenben megtalálható in-formáció hoz létre.

A távolságtól független kapcsolatok megkövetelik egy távolságtól független kvantummező fogalmát. Az univerzum minden eleme – legyen az mikro- vagy makroméretű – be van ágyazva az őt létrehozó és működtető kvantummezőbe. Minden, ami beágyazódik, egyszerre van jelen a kvantummező minden részében.

Az észlelés „aktualizálja” a potenciális részecskéket, és egyedi, különálló dolgokként és eseményekként jeleníti meg őket. A kvantumtudományban az „aktivált” állapot másodlagos hatás. Végső soron minden potenciális részecske, a kvantummező része. Ezért függ minden mindennel össze. Minden dolog aktualizálható, „lehívható” az egyetemes kvantummezőből, és így anyagi entitásként jelenhet meg. De nem különállóak és anyagi jellegűek, hanem potenciális entitások, amelyek a kvantummezőben alapvetően egyek.

Ami tegnap még metafizikának számított, az ma már fizika: egy forradalmian új paradigma, amely új korszakot nyit a modern orvoslás történetében is. Ez a tudományos alapja a könyvben bemutatott távgyógyításnak. Azt bizonyítja, hogy egyek vagyunk! Egyek vagyunk a természettel, és egyek vagyunk az univerzummal. Ez a felismerés a távgyógyításnak az alapvető kulcsa.

Személyes megjegyzés

Több mint harminc éve ismerem a könyv íróját, Máriát, a könyvben leírt gyógyítási módszer megalkotóját. Számos kutatásban és programban együttműködtünk, amelynek egyike a Budapest Klub hazai és nemzetközi hálózatának kialakítása, felépítése és működésének irányítása. Ez idő alatt Mária megalkotta és az évek alatt tökéletesítette saját gyógyítási módszerét.

Mindig érdeklődtem az új dolgok, az új tudomány iránt, és amikor előfordult, hogy egy egészségügyi problémám adódott, Máriához fordultam. Diagnózisa minden alkalommal helytállónak bizonyult, és az általa javasolt és alkalmazott információs kezelések mindig hatékonynak bizonyultak. A diagnózis és a kezelés is mindig információs úton történt, allopátiát nem alkalmazott. A terápia működött, akár toszkánai otthonomban, akár Budapesten, akár Japánban vagy ahol éppen úton voltam. Olyan problémára is orvosságot talált, amelyeknek gyökerei a múltból eredtek.

A távgyógyítás mint információs gyógyítás ragyogó példája az új paradigmának; olyan orvostudomány, amely új ismeretekkel, új elméletekkel és gyakorlattal gazdagítja a gyógyítás módszereit. Sági Mária könyve ezt bizonyítja.

E könyv mérföldkő a tudomány fejlődésében. Mindenkinek őszintén ajánlom!

László Ervin

Toszkána, 2022. április

Bevezető

Mire való a távgyógyítás?

Először is szeretném elmondani, mire NEM való. Nem helyettesíti az akadémiai orvoslást semmilyen vonatkozásban. Az orvos és a beteg személyes találkozása a beteg gyógyulása szempontjából a legtöbb esetben nélkülözhetetlen, ha komoly betegségről van szó. Nem helyettesíti az akadémiai diagnosztikai eljárásokat, bár bizonyos tisztánlátó gyógyítók esetében a távgyógyításban is olyan pontos, sőt, bizonyos betegséget kiváltó okok vonatkozásában pontosabb diagnózis készülhet, mint hagyományos úton. Mégis, a távgyógyításnak nem az a feladata, hogy komplex diagnózist készítsen. A magam részéről sosem foglalkozom olyan diagnózis felállításával, amely klasszikus úton elkészíthető. Ilyen például a vérkép stb. kérdése.

A távgyógyítás hatalmas előnye, hogy kiiktatja a távolságot mint tényezőt. Távolban lévő családtagjaink, barátaink, betegeink segítségére szolgál, ha nincs módunk személyes találkozásra. Hirtelen fellépő tünetek gyors orvoslására, egészségmegtartó, megelőző tanácsadásra, kezelési folyamatban való ellenőrzésre és homeopátiás szer kiválasztására alkalmas.

A közmondás szerint kétszer ad, ki gyorsan ad. Különösen alkalmas a távgyógyítás régi betegeink kezelésére, ahol ismerjük a páciens habitusát, felépítését, szervezete működését, ahol egy váratlanul fellépő hétvégi fertőzés tüneteit sokkal gyorsabban orvosolhatjuk, mint ha megvárjuk, hogy hétfőn vagy kedden reggel a beteg megjelenjen az orvosi rendelőben a panaszával. A szervezet rendkívül hálás a gyors segítségért, ilyenkor igen gyorsan reagál és gyógyul. Másképp gyógyul, mint ha csak napok múlva kap segítséget. Gyorsan kialakuló és elhatalmasodó betegségek esetén még hasznosabb az azonnali segítség.

Gordon Flint skót orvos tanította a következőt:

Ha egy szervezetben valamilyen okból gyengül az immunvédelem, és teret enged az egészséges egyensúly felbomlásának, akkor például egy Streptococcus-törzs elszaporodása húsz perc alatt történik meg. Ugyanez érvényes vírusfertőzés esetén is. Tudjuk, hogy a betegség is információs úton keletkezik, azaz energiablokádok következtében alakul ki, vagy egyszerűen a fáradt sejtmembrán csökkent feszültsége miatt a vírus kapcsolódni tud a sejtmembránhoz, és ebben az esetben már át is írta saját információját a sejtmagra, és megindult a vírusos sejtek gyors elszaporodása.

Ha mindjárt az elején, a tünet kialakulásakor információs úton (homeopátia és más technikák segítségével) beavatkozunk, az immunrendszer sokkal gyorsabban teljesíti a feladatát, mint ha három-négy nap elteltével antibiotikus kezelést kezdünk.

Hasonló a helyzet emésztőrendszeri megbetegedések esetén is. Egy azonnali jó tanács vagy információs gyógymód több napig tartó kellemetlen tüneteket előzhet meg.

A távgyógyítás tüneti kezelésnek is tűnhet, de mivel információs úton történik a beavatkozás, így valódi oki terápia, sőt, „okibb” sok esetben, mint ha allopatikus szerrel csillapítanánk egy tünetet. Azért is oki terápia, mert a szervezetet vezérlő információ szintjén avatkozik be, és lehetőséget nyújt az immunrendszernek, hogy a biokémiai rendszerben szükséges helyreállításokat, gyógyítási folyamatokat elvégezze. Természetes azonban, hogy betegséget fenntartó mély traumák információs beavatkozására nem alkalmas. Csakraterápiás, pszichomeridián-terápiás, szimbólumterápiás kezelés elvégzéséhez szükséges a beteg személyes jelenléte.

Amikor a beteg telefonon vagy írásos úton jelentkezik, először azt kell eldönteni, hogy az adott helyzetben mit lehet megoldani távgyógyítás útján, és mihez kell a személyes jelenlét. Alkalomadtán azt kell tanácsolni, hogy a beteg hívja a mentőt vagy az ügyeletes orvost. A távgyógyítás tehát ugyanúgy alkalmazandó, mint az információs gyógyítások bármely válfaja, kiegészítő eljárás az akadémiai orvoslás mellett. Ha a beteg állapota megengedi az információs beavatkozást, alkalmazzuk, ha nem, az akadémiai orvosláshoz fordulunk. Így biztonsággal használhatjuk a távgyógyítás nyújtotta lehetőséget.

Dr. Sági Mária

Hogyan kezdődött?

Lajos atya

Budapesttől 63 kilométerre, Adonyban élt Lajos atya (1907–1995). Az emberek csak füves papként emlegették. Gyógyteákat javasolt betegeinek, nagyon sikeres gyógyító volt. Katolikus papként reggel hatkor misézett, nyolc órától kezdődően óránként fogadta betegeit. Egy-egy időpontra 2-4 hónapot kellett várni. Semmit nem várt cserébe, de szívesen elfogadott egy kis adagot az akkor még nehezen beszerezhető gabonafélékből, úgymint barna rizs, köles, tiszta búza, rozs, árpa, zab. Akkoriban állateledelként lehetett hozzájutni ezekhez a gabonákhoz, emberi fogyasztásra azonban nem ajánlották őket, bioboltok pedig még nem léteztek Magyarországon.

Engem a véletlen vezetett hozzá. Munkahelyem, a Művelődéskutató Intézet nemzetközi osztályának akkori vezetője, dr. Dienes Gedeon – Dienes Valéria[1], az első magyar tudósnő – fia volt. Nagy tiszteletnek örvendett, mégis mindenki csak Geenek szólította.

Gee egy alkalommal megkérdezte: „Lenne kedved Mayával (a feleségével) elmenni Lajos atyához?” Gee és családja régről ismerte Lajos atyát, mivel az atya korábban Dienes Valéria rendtársa volt. Gee még azt is megkérdezte tőlem, „nem zavar téged, hogy pap?”.

Boldogan mentem, mert Dieneséknél mindig valami újat, szépet, különlegeset láttam, tanultam.

Lajos atya kedvesen üdvözölt bennünket fogadószobájában. Sugárzott belőle az erő, az egészség és a jóság. Fiatalnak látszott, pedig már 66 éves volt. Maya elé tette a család minden tagjának fényképét, valamint barátnője kézzel írott levelét. Lajos atya előbb Mayát látta el tanácsokkal, azután sorba vette a fényképeket, majd az írást. Ingát használt. Elővette kis dobozát, amelyben ampulla nagyságú üvegcsékben, saját maga által előállított gyógynövény- és zöldségesszenciákat tartott. Kivett belőlük néhányat, és az ingával mindenkinek kiválasztotta a megfelelőt. Ekkor láttam először ingázást. Nem ismertem Lajos atya módszerét, csak azt tudtam, hogy gyógyteákat és zöldségleveket, például sárgarépalevet, céklalevet vagy fokhagymakúrát ajánl.

Csendben figyeltem, hogyan dolgozik. Nem volt bennem semmiféle csodálkozás, mintha a világ legtermészetesebb dolgát látnám. A meglepetés akkor ért, amikor Lajos atya hozzám fordult az ingával, és vizsgálni kezdett. Vendégként érkeztem, nem számítottam semmilyen vizsgálatra, nem készültem kérdésekkel, kérésekkel…

– Gyermekem, maga teljesen egészséges, csak rosszul táplálkozik!

– Mit tanácsol, Lajos atya? – kérdeztem.

– Kerülje a húst, a cukrot, a kenyeret és a tejet! – mondta, majd a hátam mögé állva folytatta. – Magának a fokhagyma méreg.

Ebben a pillanatban, úgy éreztem, a mennyek nyíltak meg! Végre megszabadulhatok a fokhagymamániától! Kisgyermekkorom óta tej- és fokhagymaérzékeny voltam. Családom nőtagjai, édesanyám, nagynéném és unokanővérem azonban gyógyszerként alkalmazták a fokhagymát, és cseppet sem vették figyelembe testem reakcióit. Kisgyermekkoromban mindig megetették velem, és a szigorú, szófogadó nevelés értelmében később is kötelező volt elfogyasztani az asztalra tett ételt.

Egy ember, aki semmit sem kérdezett tőlem, az ingával azonnal megállapította a gyerekkorom óta fennálló táplálkozási problémámat. Azonnal tudtam, tűzön-vízen át követem Lajos atya minden tanácsát! Ő lett a szellemi vezetőm, és mindvégig az is maradt.

Másnaptól kezdődően így is tettem, fogalmam sem volt azonban, pontosan hogyan étkezzem. Az eredmény az lett, hogy fájt a fejem és a gyomrom, rossz volt a közérzetem.

Három hét múlva visszamentem hozzá tanácsot kérni.

– Édes gyermekem, jöjjön, megtanítom!

Jó néhányszor előfordult, hogy Lajos atya maga készítette ebéddel kínált meg bennünket, tanítványait. Megtanított minket élesztő nélküli kenyeret sütni frissen őrölt teljes kiőrlésű lisztből. Ma is a számban érzem az ízét, olyan finom volt. Három hónap alatt mintha kicseréltek volna! Nem fájt semmim, boldog és felszabadult voltam: sokkal erősebb, frissebb, egészségesebb.

Lajos atyából áradt az egyszerűség és a szeretet, az erő, mintha a világ legegyszerűbb és legtermészetesebb dolga lenne, amit gyakorol: embertársainak gyógynövényekkel való gyógyítása, akár távdiagnózis alapján is. A gyógyítás egy más oldalát ismertem meg. Elragadott a könnyedsége, pontossága, egyszerűsége és hatékonysága. Éveken át voltam a tanítványa, míg számomra is természetes nem lett, hogy távolból is tudok tanácsot adni a gyógynövények kiválasztásában.

Lajos atya tanítványának lenni spirituális biztonságot adott számomra. Tökéletesen közvetítette a vallások által kódolt szakrális tanításokat és energiákat. Öröm volt vele együtt tölteni perceket és órákat, amikor csoportokban tanított bennünket. Olyan energiatöbbletet adott, mintha egy motor tolna előre. Úgy éreztem, mindenre képes vagyok.

A sors úgy hozta, hogy munkám révén is többször kapcsolatba kerültem a rendhagyó vegetárius étkezéssel, életformával.

A Nemzetközi Szociológiai Társaság (International Sociological Association, ISA) 37. művészetszociológiai kutatócsoportjának titkáraként, az 1982 augusztusában Mexikóban tartott világkonferencián vettem részt. Úton a konferenciára egy hónappal korábban, júliusban érkeztem az Egyesült Államokba, ahol meghívásra különböző egyetemeken zenepszichológiai, zeneszociológiai és művészetpszichológiai kutatásaimról tartottam előadást. Csodálkozva tapasztaltam, hogy amerikai kollégáim többsége vegetárius étrendet követ. Akkoriban Magyarországon még alig-alig volt ismert ez a fajta étkezés.

Amerikai tartózkodásom alatt az egyik chicagói egyetem kertjében vegetárius garden partyt rendeztek a zeneszociológiai kutatók és a zeneszociológia szakos egyetemi hallgatók részére. Amit akkor délután, abban a kertben láttam, attól a lélegzetem is elállt. A hatalmas, lejtőn fekvő, pompásan feldíszített kert és a hangulatos lámpasorral övezett, művészi érzékkel elkészített vegetárius tálakkal teli asztalok impozáns látványt nyújtottak. Több mint hetvenen gyűltek itt össze, és egytől egyig ezt a számunkra még új, ismeretlen étrendet követték évek óta. Szokatlan, meglepő élmény volt ez számomra.

Tengernyi új tapasztalattal és élménnyel folytattam az utazást Mexikó felé, ahonnan hazatérve továbbra is gyakoroltam a Lajos atyától tanult vegetárius ételkészítést és étkezést. Néhány hónappal később újabb utazás várt rám, és ez sem telt el meglepetések nélkül. 1983 januárjában az osztrák Zeneszociológiai Intézet (Institut für Muziksoziologie) meghívására Bécsbe utaztam, ahol ismét a zeneszociológia területén végzett kutatásaim eredményeiről tartottam előadást az intézet által szervezett nemzetközi konferencián. A konferenciát megelőző napon érkeztem a fővárosba, méteres hó állt mindenütt az utcán, és bár rendkívül hideg volt, jólesett volna egy kis friss levegő, ezért a csomagjaim lerakása után rögtön sétálni indultam. Órákkal később, a sétából visszatérve még nézelődtem egy kicsit a szálloda halljában. Egy szélesre tárt ajtón keresztül szokatlan látvány tárult elém. Hosszú, fehér terítős asztalon tálakat, főzőedényeket láttam, és három fehér fejfedős férfit. Mindegyikük szakácssapkát viselt. Az asztalok mellett ülő hallgatóság azonban már pakolt, úgy tűnt, valaminek éppen vége lett. A szakácssapkák és a főzőedények kíváncsiságot ébresztettek bennem. Közelebb léptem a bejárati ajtóhoz, amikor a legidősebb szakácssapkás férfi észrevett, kedvesen üdvözölt, és hívott, hogy lépjek be bátran.

Bemutatkoztunk. A legidősebb férfi, Peter Schratt, az esemény szervezője és vezetője körbevezetett. Egy makrobiotikus étkezést bemutató főzőtanfolyam végére érkeztem. Ez alkalommal a különböző gabonafélék elkészítéséről volt szó. A gabona a makrobiotikus táplálkozás központi részét képezi, és Peter tapasztalatai azt mutatták, hogy – szemben a zöldségfélék elkészítési módjaival – még a gyakorlott háziasszonyoknak és szakácsoknak is hiányosságai vannak a gabonák felhasználási lehetőségeinek terén.

Én is beszéltem neki arról, hogy a szakácsmesterséget illetően milyen új utakra léptem, mire Peter két köteg tanfolyami jegyzetet nyomott a kezembe, és biztatott, hogy próbáljam ki az ott leírt recepteket, és ha legközelebb Bécsben járok, osszam meg vele a tapasztalataimat.

Két hónappal később a nemzetközi osztály vezetőjével, Geevel ismét Bécsbe utaztunk partnerintézetünk rendes évi záróülésére. Peter mindkettőnket meghívott az otthonába egy makrobiotikus vacsorára. Ahogy beléptünk az ajtón, Peter egy szempillantás alatt megállapította, hogy Gee „igazi jang”, míg én „igazi jin” alkat vagyok. Fogalmam sem volt róla, mit jelent ez, és látva a kérdőjeleket az arcomon, Peter kezembe adta Michio Kushi Natürliche Heilung mit Makrobiotik (Gyógyítás makrobiotikával, 1981) című könyvét.

Gyorsan és számomra sok újdonsággal telt az este. Megtudtam, hogy hazájában Peter jól ismert, közkedvelt színész, számára a spiritualitás atyja Rudolf Steiner, és egy komoly baleset után ismerkedett meg a makrobiotikával. Autójával karambolozott, és sérülése miatt hónapokig kórházban ápolták. A baleset során a mája is megsérült, ezért a szerv gyógyulása érdekében szigorú makrobiotikus diétára fogták. Kezdetben nagy ellenszenvvel viseltetett az újfajta ételek iránt. Peter szerette a jó bort, pörkölt nélkül akkor el sem tudta volna képzelni az életét. Számolta a napokat, mennyi idő van még hátra a diétából. Ahogy a katonák a szolgálati idő alatt, ő is mindennap levágott egy centit a mérőszalagból. Fogytak a centiméterek, a kezelése végére azonban minden megváltozott. Annyira megkedvelte a makrobiotikus diétát, hogy már fel sem merült benne, hogy visszatérjen a régi, hagyományos étkezéshez. Épp ellenkezőleg. Elhatározta, hogy mindenkinek, aki csak fogékony a téma iránt, lehetőséget kínál a megismerésére, ezért szervez szemináriumokat.

A makrobiotikus vacsora csodálatos volt. Peter makrobiotika iránti elkötelezettsége, életigenlése, lelkesedése nagy hatással volt rám. Itthon azonnal nekiláttam a Kushi-könyv olvasásának. Választ kaptam arra is, mi a tipikus jin és mi a jang alkat. Addig forgattam a könyvet, míg végül lapjaira esett szét.

Michio Kushival[2] személyesen három év múlva találkoztam Svájcban, a lenki makrobiotikus táborban. A találkozás minden várakozásomat felülmúlta. Igazi tisztánlátó gyógyító volt, hihetetlenül pontos ítélőképességgel és tudással. Minden tanácsa tökéletesnek bizonyult, amelyet az egészségem megerősítése céljából kaptam tőle.

A lenki táborban szerzett ismeretek ráébresztettek arra, hogy a makrobiotika nem pusztán diéta, hanem sokkal inkább a mindennapi életet meghatározó életfilozófia. A táborban Kushi mindenkit megvizsgált, és ellátott étkezési és életmódtanácsokkal. Számomra még szigorúbb diétát javasolt, mint Lajos atya. Még a Lajos atya által készített élesztő nélküli kenyeret is ellenjavallta. Hazaérkezvén édesanyám aggódva figyelte, mi lesz velem egy ilyen diétán, amikor úgyis olyan vékony vagyok, nem kellene tovább fogynom. Kíváncsi természet lévén azonban mindenképpen követni akartam Kushi tanácsait, és hamarosan 4 kilogrammal gyarapodott a súlyom, de még így is megfelelően vékony maradtam.

A lenki tábor után felgyorsultak az események. Tapasztalván szervezetemen a makrobiotika eredményességét, még jobban beleástam magam a téma tanulmányozásába. Családom tagjai is kedvet kaptak, hogy megismerjék a makrobiotikát. Testvéremmel, Istvánnal barátokra találtunk egy makrobiotikus ételeket előállító wienerneustadti üzem munkatársaiban. Mindketten megismertük a speciális étkek előállításának műveleteit. Az üzemet vezető fiatal házaspár mindkét tagja zen buddhista kolostorban tanult Japánban. Az üzem, ahol termeltek, a termék, amit készítettek, megfelelt minden minőségi elvárásnak. Megtapasztaltuk annak a távol-keleti elvnek a valóságát, hogy a szakácsnak mindig a legtisztább és legmagasabb szellemi energiával kell rendelkeznie.

Mély barátság szövődött az üzem vezetői, munkatársai és közöttünk. Meghívták Istvánt, legyen a munkatársuk. Első alkalommal három hónapig dolgozott velük, és idővel minden munkafolyamatban tapasztalatot szerzett.

Az üzem dolgozói mindig együtt étkeztek, Lulu mint az üzem háziasszonya főzött mindenkinek. A közösség tagjai édesanyánkat is meghívták magukhoz egy hétre, és tanították a makrobiotikus főzés titkaira, ő pedig élvezettel követte a tanácsaikat.

Budapestre hívtam a makrobiotikában jártas bécsi barátaimat, hogy közösen tartsunk főzőtanfolyamot. Úgy éreztem, mindenkinek meg kellene ismernie a makrobiotikus életszemléletet.

Minél többet tudtam a makrobiotikáról, annál jobban érdekelt a gyógyítással való kapcsolata. Az első igazi lépést ebbe az irányba két évvel ezután tehettem meg, amikor 1988-ban testvéremmel az amszterdami Kushi-intézetben részt vettünk egy ezzel a témával foglalkozó hathetes makrobiotikus tanfolyamon. A táplálék jellegének, minőségének az egészség/betegség vonatkozásában való megismerése, megtapasztalása sok új információval gazdagított bennünket. Itt értettem meg: az étel információ.

Minden ételnek más az információja és az energiája. Azért képes gyógyítani az étel, mert szabályozza az életenergia (csi) áramlását a testben. Ha például a hosszú távon fogyasztott étel minősége túlságosan jin (finomított fehér lisztből készült kenyér- és süteményfélék, édességek), az felborítja az energiaáramlás egyensúlyát. Az egyensúlyt jang jellegű ételek (például sóval főzött gabonafélék és fermentált zöldségek) fogyasztásával lehet helyreállítani. Amikor a májnak jin energiára van szüksége, zöld leveles salátákkal érdemes az étrendet kiegészíteni. A pitypang és a rukkola keserűanyagai a máj fő gyógyszerei. Napi egy marék rukkola segít kiegyensúlyozni a máj energiáját. A különböző ízeket egymástól szétválasztva kell kínálni, hogy az egyéni szükségletnek megfelelően lehessen kombinálni őket. Rendszerint annyi ételkombinációra van szükség, ahány ember ül az asztalnál. A külön kis tálakban felszolgált ízeket mindenki kedve szerint gyűjtheti a tányérjára. Az az ideális kombináció, amikor minden íz szerepel a tányéron.

Tudatosult bennem az is, hogy – mint már említettem – a makrobiotika nem egy puszta táplálkozási forma, hanem a távol-keleti filozófia alapelvének gyakorlati biológiai és fiziológiai alkalmazása. Az ősi kínai alapelv, a jin-jang egyesítő elv alkalmazása az étkezésben, az egészségben és a gyógyászatban a japán tradicionális étkezési szokások alapján.

1989-ben, majd 1990-ben a Kushi házaspár Budapesten is tartott szemináriumot, ahol abban a megtiszteltetésben volt részem, hogy asszisztensként segédkezhettem.

1990-ben a Kossuth Kiadó felkért, hogy a Rákmegelőző és gyógyító diéta (Kossuth Kiadó, Budapest, 1991) című Kushi-könyv szakértői véleményezését elvégezzem. A könyv már kiadásra készen állt, lektorálása is elkészült, Michio Kushi azonban üzenetet küldött a kiadónak, és azt kérte, hogy a könyv nyomdába kerülése előtt még dr. Sági Mária is nézze át. A keleti életszemléletben a test helyes táplálása az egyik alappillére az egészség megőrzésének. A jin és a jang a természet erőinek ellentétes pólusait testesíti meg. A két minőség állandó változásban, egymással szoros kölcsönhatásban alakítja világunkat. Az akkori nyugati gondolkodásból azonban még hiányzott ez a szemlélet. Fél éven át dolgoztam a könyvön, amely némi csúszással a következő évben kerülhetett az olvasók elé.

A makrobiotika alkalmazásában szerzett tapasztalatainkról szóló kiadványunk Makrobiotikával egészségesen (Dr. Sági – Sági, 2009) címmel jelent meg.

Makrobiotikus tanulmányaimmal egy időben részt vettem Peter Schratt Bécsben tartott Rudolf Steiner szemináriumain, és nagy élvezettel olvastam Steiner köteteit eredetiben. Emellett éveken át antropozófus tanulmányokat és meditációt is folytattam.

Közben segítséget nyújtottam a hozzám fordulóknak. Lajos atya nyomdokait követve ingával választottam ki az optimális diétát, gyógynövényeket. Pianto- és Bio St. Josef[3]-készítményeket ajánlottam személyesen vagy telefonon. Távkezelést csak azoknak nyújtottam, akik vidéken laktak, és nehéz lett volna számukra minden alkalommal eljönni hozzám. Az első személyes találkozás azonban soha nem maradt el. Később, ha szükség volt tanácsra vagy új gyógyteák alkalmazására, telefonon jelentkeztek. Örömmel tanultam és segítettem.

***

Magyarországon a nyolcvanas évek végén kezdett ismertté válni a TM, azaz a transzcendentális meditáció, majd a reiki és a pránanadi. Mindezek gyakorlásában tapasztalatot szereztem, és alkalmaztam őket, amikor szükséges volt.

1989 őszén jelent meg Magyarországon magánkiadásban egy könyv José Silva módszeréről Agykontroll címmel. Megtetszett a módszer, és azonnal szerettem volna beiratkozni egy tanfolyamra, hogy még többet megtudhassak a meditatív állapotban végzett távdiagnózis felállításáról. A következő tanfolyamot 1990 januárjában Salzburgban tartották. A szemináriumot egy rendkívül széles körű tudással rendelkező pszichológusnő vezette. Ismét sok újat tanultam, és vártam a lehetőséget, hogy tovább mélyítsem tudásomat, és oktatóként is kipróbálhassam magam ezen a területen. A sors ismét kegyes volt hozzám. Ugyanezen év augusztusában Domján László, a módszer későbbi magyarországi oktatója meghívott, hogy két másik társával együtt tartsak vele Laredóba, ahol egy hónapos szeminárium keretében kiképeztek bennünket agykontrolloktatóvá. Visszatérve Magyarországra ősszel kezdődött Budapesten az agykontrolloktatás. Erre az időre a 66 éves, Venezuelában élő magyar orvos, Lévai Károly is megérkezett. Orvosként több évtizedes tapasztalattal rendelkezett az alfa-meditációt és annak tanítását illetően. Ő felügyelte, hogy a magyarországi oktatás megfeleljen a szakmai követelményeknek. Itt tartózkodása idején, egészen 1990 karácsonyáig, testvérem, Sági István nyújtott neki szállást. Barátságunk hazautazása után a távolság ellenére is megmaradt.

A Silva-módszer egy újabb oldalról erősítette meg az alfa-állapotban történő információcsere gyakorlatát számomra.

Találkozásom Erich Körblerrel

Még ugyanez év őszén, 1990 októberében Bécsben ismertem meg Erich Körblert (1938–1994). Módszerének elsajátítása, később tanítása és továbbfejlesztése végleg meghatározta az információs gyógyításban alkalmazott technikáimat (Dr. Sági – Sági 2013, 2018, Sagi 2020).

Akkoriban itthon még kevéssé voltak ismertek a különböző árnyékolási technikák. A nyarat a Balaton melletti nádtetős kis parasztházunkban töltöttem, amely – mint már annyi nyáron át – most sem nyújtott pihentető éjszakai alvást. Reggelente mély, fekete karikás szemekkel, fáradtan ébredtem. Ez az állapot több óra napon töltött idő után a kertben elmúlt. Kísérleteztem az ágy alá helyezett, lefelé fordított tükörrel, de nem segített. Lajos atya azt tanácsolta: „Gyermekem, meg kell válni a helytől!” Az ingával végzett méréseim sok-sok vízeret mutattak a házban és a kertben egyaránt. A biztonság kedvéért szakembert hívtam, aki végül azzal búcsúzott, hogy „maga jobban mért, mint én” – vagyis ő is ugyanazt találta.

Akkor már hetedik éve, hogy Bécsben több természetgyógyász barátomtól tanultam a tudományt, és gyógyító-segítői tevékenységemet e területen gyakoroltam. Így megkérdeztem egyik bécsi barátomat, mit tud a vízerek árnyékolásáról. Kiderült, ismer egy megbízható módot, egy árnyékolólepedőről van szó, de csak ősszel kap belőle. Megállapodtunk, hogy vásárolok egyet. Így is történt. A legközelebbi alkalommal, egy péntek este bécsi utazásom első állomása e természetgyógyász barátom rendelője volt. Megvettem az árnyékolólepedőt, és még azon az éjszakán kipróbáltam bécsi szálláshelyemen. Különleges tapasztalatban volt részem: úgy éreztem, mintha lebegtem volna, és mintha alulról két lámpa melegített volna. Szombat reggel, ébredéskor alig tudtam a lábamra állni, olyan gyenge voltam. A lépcsőházban a falat fogtam, úgy mentem le az utcára telefonálni, bár nem volt sok reményem. Tudtam ugyanis, hogy barátom hétvégén kirándulni megy. A telefon csak csengett, csengett… Visszamentem a lakásba, és elővettem a lepedő csomagolását. A borítón találtam egy telefonszámot. Újra lementem, és felhívtam a számot. A vonalban lévő férfi tájékoztatott, hogy most ugyan még sürgős munkája van, de délután három órakor lesz ideje, ha felkeresem. Elmondta, hogyan jutok el hozzá. Nem emlékeztem a nevére sem, végül is azt sem tudtam, kivel beszéltem, mégis villamosra szálltam, és délután háromkor bekopogtam hozzá.

A bejárati ajtó, melyet nyitva találtam, szűk előszobába vezetett. Ahogy beléptem, a szemközti üvegajtón át láttam egy nagy, legalább 8 méter hosszú irodát. Egy férfi az íróasztalnál ült a szoba másik végében. Bekopogtam. A férfi felállt, és elindult felém, én pedig álltam a félig nyitott ajtóban, és elfogott egy mágikus érzés, „én is ezt a tudást szeretném!”.

Bemutatkoztunk. Erich Körblerhez érkeztem, az éjszaka kipróbált „csodalepedő” megalkotójához. Kedvesen fogadott. Bizonytalan közérzetemet egy mozdulattal kellemessé változtatta: két ujját pár másodpercig a fejem tetején tartotta, hajcsatomat pedig vízszintes irányból függőlegesbe fordította. (A fejtetőn összekötötte a két agyfélteke közötti finomenergia-áramlást, a hajcsat elfordításával pedig szabaddá tette a pszichomeridián-energia áramlását.) Ezután sok kérdésemre válaszolt.

Hamarosan rosszullétem okára is fény derült. Az enyémhez hasonló érzékenység esetén az átalakítólepedőt csak fokozatosan szabad használatba venni: lentről kezdve először bokáig, majd térdig, aztán derékig kell az ágyra helyezni. Szeletekben haladva, körülbelül egy hét alatt kell eljutni a legutolsó szakaszig, amikor már a fej alá is bekerül az árnyékolólepedő.

Bármerre néztem a szobában, kérdés merült fel bennem. Feltűnt, hogy az íróasztala mögötti falon – ülve kb. fejmagasságban – egy papírlapon öt párhuzamos vonalból álló ábra látható. Az öt párhuzamos vonalból kettő szaggatott volt. Erre is rögtön megkaptam a választ: az ábra az oldalirányból érkező kedvezőtlen sugárzások árnyékolására szolgál.

Egy hosszú asztalon apró köveket láttam: különböző szemcsenagyságú zeolitból álló mintasorozatot. Elmondta, hogy a köveket gyógyításra használja. Betegei számára a bioindikátor segítségével kiválasztja a megfelelő szemcsenagyságú zeolitot, amelyet aztán a beteg egy kis fiolában a beteg testrész helyzetétől függően az inge vagy a nadrágja valamelyik zsebében hord addig, amíg a javulás bekövetkezik. Ezzel a módszerrel a fülzúgást (tinnitusz) is jól lehet befolyásolni.

A Körbler-féle bioindikátor

A kép egyre csak bővült. Kezdetben azt hittem, hogy a vízerek semlegesítésére kapok tanácsot, de valójában a legösszetettebb gyógyítói műhelyben találtam magam. Műszerek helyett azonban papírra rajzolt ábrákkal, tesztelésre váró vizsgálati anyagokkal: kristályokkal, élelmiszerekkel, ásványi anyagok és növényi kivonatok egész sorával, homeopátiás szerekkel és különböző színes papírokkal találkoztam. Az élet számos területét átölelő újítást találtam. Mindezek közül a főszereplő a Körbler által kifejlesztett bioindikátor volt. Kezembe adta a bioindikátort, és felajánlotta, hogy próbáljam ki. Érezni lehetett egy komplex, egységes, összefüggő rendszert, amely természetességével és egyszerűségével rendkívül vonzó volt számomra. Akkor azonban még fogalmam sem volt, hogy mi a rendszer alapja.

Mintegy másfél órát töltöttem nála. A dolgozószobában látottak közül csupán egyetlen dolog nem illett a képbe: egy asztalon különböző cégjelzésekkel ellátott cukroszacskók és -dobozok sorakoztak: porcukor, kristálycukor, kockacukor. Kérdő tekintetemre – megszólalni már nem is mertem – azt javasolta, hogy teszteljem a cukrokat. A sokféle kedvezőtlen hatású cukorpróba után egy zacskónál végre kedvező reakciót mutatott a bioindikátor. Csodálkoztam, mert az elmúlt hét év makrobiotikus gyakorlata során ilyesmit még nem tapasztaltam. A „Vollzucker” (teljes cukor) elnevezésű, durva szemcséjű barna cukrot tartottam a kezemben. Körblertől megtudtam, hogy ennek a cukornak története van. A cukor előállítása úgy kezdődött, hogy a leendő répaföldet ásványi anyagokkal dúsították, és jó minőségű biotalajjá alakították. Mindezt azért, hogy a cukorrépa magába szívhassa majd a szükséges mennyiségű ásványi anyagot. A cukorrépát feldolgozó gépsort pedig úgy alakították ki, hogy az ásványi anyagok a feldolgozás után is benne maradjanak a cukorban. Mindez Körbler kísérletei és tervei alapján zajlott, Ausztriában.